Source: http://ugyvedforum.hu/cikkek/2019/03/visszamenoleg-is-megsemmisitheto-a-tisztessegtelen-felteteleket-tartalmazo-devizahitel-az-europai-birosag-marcius-14-i-itelete
Timestamp: 2019-03-25 16:36:26
Document Index: 8786855

Matched Legal Cases: ['Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ', 'Bíróság ']

Visszamenőleg is megsemmisíthető a tisztességtelen feltételeket tartalmazó devizahitel - Az Európai Bíróság március 14-i itélete | Ügyvédfórum - 2019.03.15
Visszamenőleg is megsemmisíthető a tisztességtelen feltételeket tartalmazó devizahitel - Az Európai Bíróság március 14-i itélete
2019.03.15 | Szerkesztőség | Kiemelt, Hírek
Az uniós joggal ellentétesek azok a magyar jogszabályok, amelyek kizárják az árfolyamkockázattal kapcsolatos tisztességtelen szerződési feltételt tartalmazó devizaalapú kölcsönszerződés visszamenőleges hatályú megsemmisítését. A szerződésnek megsemmisíthetőnek kell lennie, amennyiben az a tisztességtelen szerződési feltétel nélkül nem teljesíthető – mondta ki az Európai Unió Bírósága a C-118/17sz. ügyben hozott ítéletében.
Az üggyel kapcsolatos friss közleményünk dr. Szepesházi Péter ügyvéd, volt bíró kommentárjával itt olvasható:
A devizaadósok megszabadulhatnak az árfolyamveszteség terhétől - Az Európai Bíróság döntéséről
Az Európai Bíróság március 14-i ítéletének, valamint a kérelemnek és az indítványnak az eredeti szövege magyar nyelven ide kattintva érhető el.
2007 májusában Dunai Zs. az ERSTE Bank Hungaryvel – egy magyar jog szerint működő bankkal – svájci frank (CHF) alapú kölcsönszerződést kötött. A szerződés értelmében a kölcsönt forintban (HUF) kellett folyósítani a kölcsönvevő részére, és a CHF-ről HUF-ra történő átváltásnak a bank által a hitel folyósításának napján alkalmazott CHF-HUF árfolyam szerint kellett történnie. A szerződés azt is előírta, hogy a kölcsönt HUF-ban kell törleszteni és a törlesztőrészletek összegét a bank által az egyes törlesztések napján alkalmazott eladási árfolyamnak megfelelő CHF-HUF árfolyam alapján kell kiszámítani.
A Dunai Zs. és az ERSTE Bank Hungary között a kölcsönszerződésük érvényességével kapcsolatban folyamatban lévő ügyben eljáró Budai Központi Kerületi Bíróság (Magyarország) azt kéri, hogy a Bíróság a 2014. évi törvényeknek a tisztességtelen szerződési feltételekről szóló irányelvvel való összeegyeztethetőségéről határozzon, amely irányelv szerint egyfelől az ilyen szerződési feltételek nem kötelező érvényűek a fogyasztóra nézve, másfelől az ilyen rendelkezéseket tartalmazó szerződés csak akkor tartható érvényben, ha az a tisztességtelen feltételek kihagyásával is teljesíthető.
A Bíróság március 14-én hozott ítéletében elsőként megállapítja, hogy a magyar jogalkotó azzal, hogy a hitelintézetek azon gyakorlatához kapcsolódó problémákat, hogy árfolyamrésre vonatkozó szerződési feltételeket tartalmazó kölcsönszerződéseket kötnek, e szerződési feltételek törvényi úton történő módosításával orvosolta, miközben a kölcsönszerződéseket érvényben tartotta, megfelelt a tisztességtelen szerződési feltételek terén az uniós törvényhozó által követett célkitűzésnek. E cél ugyanis a felek közötti egyensúly helyreállítása valamely szerződés egésze érvényességének a lehetőségek szerinti fenntartásával, nem pedig a tisztességtelen feltételeket tartalmazó valamennyi szerződés semmissé nyilvánítása.